Pieaugušie (dzejoļu krājums)

Pieaugušie ir Kārļa Vērdiņa dzejoļu krājums, kas 2015. gadā izdots apgādā "Neputns".

 Tapšana 
Krājumā apkopoti 53 dzejoļi pieaugušajiem, kas uzrakstīti laika posmā no 2008. līdz 2014. gadam. Grāmatas redaktors ir Jānis Rokpelnis, māksliniece Zane Ernštreite.Neputns — Arhīvs: Pieaugušie. Grāmatas vākam izmantota fotogrāfija no K. Vērdiņa privātā arhīva, kurā viņš redzams 1. klases kopbildē Jelgavas 4. vidusskolā kopā ar klases audzinātāju Ilgu Grinovsku.

Grāmatai pievienots grupas "Sigma" singls "Dionīss" ar trīs dziesmām ar K. Vērdiņa dzejoļiem. Singlā iekļauta dziesmas "Dionīss" versija, kas izdota grupas debijas albumā "Sazaroto taku dārzs", kā arī dziesmu "Histērija" un "Cik nemanāmi" akustiskās versijas.

 Vērtējumi 

Par krājumu parādījušās vairākas recenzijas. Anna Auziņa portālā "Satori" rakstīja: "Ja krājumā "Es" bieži tika smalki pateikts kaut kas tāds, par ko liriskajam es ir kauns, tad "Pieaugušajos" kauna vai neērtības ir daudz mazāk, toties — un arī aiz spēlēm — spēcīgāk jūtamas skumjas. Varbūt vārds "skumjas" pat ir par vieglu. Aivars Madris raksta par pēcsajūtu, taču, iespējams, šo rūgtumu varonim nākas piedzīvot neatkarīgi no tā, vai iepriekš ir vai nav bijušas dzīres. Tomēr tās nav narcistiski egoistiskas skumjas un nav arī šķietami līdzjūtīgas, bet gan — ar visu ironiju un satīru — mīlošas, tādas, kurās iespējams pieņemt citus un sevi pašu, vājumu un vilšanos, un visu šo pieaugušo cilvēku dzīvi ar tās muļķībām un bailēm no nāves."

Savukārt Anda Baklāne Literatūras gada balvas portālā uzsvēra krājuma attiecības ar laikmetīgumu: "Kārlis Vērdiņš ir viens no nedaudzajiem laikmetīgajiem dzejniekiem Latvijā; viņš azartiski reflektē par šo laiku — cilvēku domāšanu un dzīves paradumiem, tradīcijām un institūtiem. Viņa intonācija vienmēr ir izteiksmīga un neizdibināma, tā ir reizē sirsnīga, zobgalīga un bezkaunīga, tā atsedz fundamentālu jautājumu klātbūtni triviālās sadzīves detaļās un laupa svētsvinību visgudrām frāzēm. Vērdiņa dzejas tehnikā kolāža un citāti tiek izmantoti neatkārtojamā manierē — veidojot kompozītus materiālus vai tik organiski sametinot elementus, ka metinājuma vietas nav redzamas. Lai arī Vērdiņa dzeja nekādi nepretendē ieņemt pravieša, gudra pamācītāja vai sabiedrības sirdsapziņas lomu, paradoksālā kārtā, manuprāt, tā pilda šo funkciju — vienīgi sabiedrības kaunināšanas, trūkumu atmaskošanas vietā šeit ir dzīves absurduma un neizbēgamā neglītuma, neētiskuma atzīšana, kurai seko nevis atsvešināšanās un ieslīgšana bezcerībā, bet savas eksistences pieņemšana ar visu tās banalitāti un fizioloģiskumu."Laligaba.lv. — Pieaugušie.

Grāmata ieguvusi vairākas balvas. 2016. gada sākumā tai tiek piešķirta laikraksta "Diena" gada balva kultūrā. Pavasarī tā saņem Literatūras gada balvu kategorijā "Labākā dzejas grāmata", kā arī autortiesību aģentūras AKKA/LAA piešķirto Autora balvu. Grāmata iekļauta lasīšanas veicināšanas akcijas "Bērnu žūrija" vecākiem domātajā grāmatu kategorijā. 2016. gada beigās krājums saņem Lauku bibliotēku atbalsta biedrības „Lielo lasītāju balvu" kā populārākā dzejas grāmata Latvijas bibliotēkās.

 Atdzejojumi citās valodās 
Jau pirms grāmatas iznākšanas daudzi tās dzejoļi tiek atdzejoti vairākās valodās un iekļauti K. Vērdiņa dzejas izlasēs. Deviņi dzejoļi iekļauti Pāvela Štolla atdzejotajā dzejas izlasē čehu valodā (2013). Sešpadsmit dzejoļi Ievas Lešinskas atdzejojumā iekļauti dzejas izlasē angļu valodā (2015). Pēc grāmatas iznākšanas divdesmit septiņi dzejoļi Klemena Piska atdzejojumā iekļauti dzejas izlasē slovēņu valodā (2018). Dzejoļi "Laime" un "Tīrība" Ievas Lešinskas angļu atdzejojumā iekļauti britu žurnāla Modern Poetry in Translation 2018. gada 1. numurā. Trīsdesmit divi dzejoļi dažādu atdzejotāju interpretācijā iekļauti dzejas izlasē lietuviešu valodā (2022). Pieci dzejoļi iekļauti Kontras veidotajā latviešu dzejas izlasē "Introvertu balle" (2022). Trīs dzejoļi iekļauti Latvijas un Ķīnas laikmetīgās dzejas antoloģijā "Nomale nav beigas" (2025).

2023. gada martā izdevniecība "Le Boustrographe" Lježā, Beļģijā Nikolā Ozano franču atdzejojumā izdod krājumu ar nosaukumu Adultes. Krājumam pievienoti astoņi papildu dzejoļi franču atdzejojumā no citām K. Vērdiņa grāmatām. Grāmatai pievienots atdzejotāja pēcvārds, komentāri un biogrāfiskas ziņas par autoru. Izdevumam ir grāmatas izdevēja, dzejnieka un mākslinieka Paskāla Leklerka veidotas grafikas ilustrācijas.

 Interpretācijas dzejā 
Krājumam "Pieaugušie" tapušas divas interpretācijas latviešu dzejā, radoši pārveidojot dzejoļus konceptuālās rakstības stilistikā. 2021. gadā Valtera Dakšas izdevniecībā iznākusi dzejnieka Krišjāņa Zeļģa grāmata "Pieaugušie", kurā katrs K. Vērdiņa krājuma dzejolis ieguvis atšķirīgu interpretāciju gan teksta, gan ciparu un vizuālu zīmju veidolā. Grāmatas dizainu veidojusi Zane Ernštreite, saglabājot līdzību ar K. Vērdiņa grāmatu un izmantojot K. Zeļģa bērnudārza grupiņas fotogrāfiju tās vākam.

2022. gadā Einārs Pelšs ar pseidonīmu Artist Romeo izdod savu versiju par grāmatu "Pieaugušie". Pelša grāmatā ir daudzi dažādu autoru darbu atdzejojumi latviešu valodā, kas tematiski sasaucas ar K. Vērdiņa dzejoļiem un nosaukti atbilstoši K. Vērdiņa dzejoļu nosaukumiem. Interpretācijas papildinātas ar vizuālām zīmēm un krāsainiem attēliem, grāmatai pievienots autora priekšvārds.

 Interpretācijas citās mākslās 
Pēc grāmatas iznākšanas vairāki tās dzejoļi tiek komponēti. 2018. gadā grupas "Sigma" albumā "Mitoloģijas" iekļauta dziesma "Aiz naida" (dzejolis "Naids"), bet 2022. gada albumā "Ostinācijas" — dziesmas "Vārti" (dzejolis "Dārzā") un "Sevī". 2020. gadā grupas "Stūrī Zēvele" albumā "Labvakar" iekļautas dziesmas "Labvakar" (dzejolis "Labvakar, mūsu mazo draudziņ..."), "Daugavas kreisajā krastā" un "Finiša taisne".

2024. gadā iznāk Alda Kolosova pirmais soloalbums "Neesam sīkumaini", kurā iekļautas 14 dziesmas ar krājuma "Pieaugušie" tekstiem: "Neesam sīkumaini" (dzejolis "2008"), "Ūdens malki", "Tā meitene", "Sarunas par mākslu" (dzejoļa 2. daļa), "Pils", "Ziema" (dzejolis "Diletante ziema glezno..."), "Dārzkopju iela", "Laime", "Pretējā krastā" (dzejolis "Daugavas kreisajā krastā"), "Labu apetīti", "Televizors", "Posts", "Labvakar" (dzejolis "Labvakar, mūsu mazo draudziņ...") un "Pa vecam". Albuma ierakstīšanā piedalījušies Edgars Šubrovskis, Edgars Rubenis un Niks Moss Rodžers, tā noformējumu veidojis mākslinieks Māris Bišofs. Albums tiek nominēts balvai "Zelta Mikrofons" nominācijā "Labākais albuma dizains". 2025. gada 3. jūnijā albumam veltīts Ulda Rudaka radioraidījums "Zibens pa dibenu".Zibens pa dibenu — Neesam sīkumaini


2025. gadā Latvijas Mākslas akadēmijas students Andrejs Brīvulis pabeidz darbu pie īsmetrāžas animācijas filmas "Tīrība", kas veidota pēc tāda paša nosaukuma dzejoļa no krājuma "Pieaugušie". Filma tiek izrādīta Ansī Starptautiskajā animācijas filmu festivālā studentu darbu skatē, kā arī festivāla Animafest Zagreb 2025 (Horvātijā) studentu darbu skatē un festivālā "Zebra" Berlīnē. Kā A. Brīvulis atzinis intervijā Undīnei Adamaitei, viņu piesaistījusi dzejoļa stāstnieciskā puse, kā arī fakts, ka dzejolis ir piezemēts un ikdienišķs.Bez mega drāmas. Diena.lv. Filma tiek nominēta balvai "Lielais Kristaps" četrās nominācijās: "Labākā īsmetrāžas filma", "Labākā debija", "Labākais animācijas filmas režisors" un "Labākais animācijas filmas mākslinieks".Paziņoti Lielā Kristapa 2025 nominanti. LSM.lv.

 Atsauces 

Kategorija:Latviešu literatūras darbi
Kategorija:Dzejoļi